Gexa de san Bærtomê di Ærminni

A gexa de San Bærtomê di Ærminni a l'è un edifiççio religiozo de Zena scito in Casteletto, insce l'omonnima ciaçça.

 Descriçion e stöia 
A fu fondâ into 1308 da di moneghi baxilien provegninti da-a Montagna Neigra (Ærminnia meridionâ), invaza da-i Turchi. De l'edificio originaio - probabilmente a cianta centrâ - l'è arestaao a parte absidâ, co-a cuppola e a capella scinistra da testâ; quella de drita, dedicâ a San Pantalin, a fu destruta into 1883, quande fu costruio o palaççio ch'o særa da doi loei (facciata e scianco drito) San Bærtomê.

O tempio o vègne noteivemente transformao into 1595, quand'o fu allonghio, azonzendo a l'abside un'ampia navâ unica, ch'a risurta ben ciu âta da construçion primitiva; passao into 1650 a-i barnabiti, che l'ofiççian tuttoa, o fu torna ristruttuao into 1775.

A stoia da gexa a l'è streitamente ligâ a-e vexende da reliquia da "Santa cea de Edessa": un lin depento a tempia raffigurante o Cristo, che o duxe de Zena Lonardo Montado o riçevette da l'imperatô de Costantinopoli e o donò a-i moneghi de San Bærtomê into 1388. Inseio inte 'na preçioza cornixe in fî de graña d'óo e d'argento - cao-d'œuvia da fravegaia bizantiña - o vegne esposto durante a settemaña succesciva a-a domenega de Pentecoste.

Ricco o coredo decorativo, in gran parte ligao a-a sacra reliquia. Tra i affreschi: Gexo o consegna a Anania e so impronte, de Gianbatista Paggi (XVI secolo) in sce-a votta do vestibolo; Stoie do Santo Sudaio de l'Oraçio De Ferræ, G. B. Paggi e Giulio Benso inta controfacciâ e in sce-a miagia laterâ drita; notevoliscimo, in sce-a votta, o Martœuio de San Bærtomê do Lazzao Tavaron (1596).

Tra i quaddri spicca unn-a Annonçiaçion do Gianbatista Paggi, o Miaco de l'orbo de Gerico de l'Oraçio De Ferræ e o Retræto do Biao Lusciandro Saoli do Giacomo Boin (1745). Insce l'artâ maggiô, o trittico de Turin Vanni (1415) con Madonna e santi e Stoie de San Bærtomê inta predella; insce e miage do presbiteio, Resurreçion (1559) e Ascension (1561), toe do Lucco Cangiaxo, e Angei do Domenego Piola. Da segnalâ ancon doi croxefisci, quello ligneo de Anton Maia Maraggian e o grande croxefisso ligneo barocco de l'abside.

A-a gexa primitiva appartegne i freschi quattroçenteschi sciti into vestibolo da sacrestia, con Stoie da Pascion, Croxefiscion, Evangelisti e Dotoî da Gexa.

Inta gexa l'è custodio o Santo Mandillo e a reliquia do pê de San Bærtomê.

 Atri progetti 

Categorîa:Gêxe de Zêna